DRØMME OG LIVSTEMAER - ET PRAKSISFORLØB
2026-01-07 18:45 - 21:15 (Europe/Copenhagen)
Et forløb over seks måneder
Med to fysiske moduler på Vækstcenteret i Nørre Snede og fire onlinesessioner
Underviser: Peter Høeg
Programkoordinatorer: Jeanette Lykkegård og Britta Karlshøj

De to vigtigste dage i dit liv er:
Den dag du bliver født – og den dag du forstår hvorfor
∼ Mark Twain
Det er dybdepsykologiens erfaring, at der i vi menneskers liv er ét eller et par livstemaer.
Det vil sige nogle helt grundlæggende muligheder og udfordringer, som slås an tidligt i livet – som ikke sjældent kan spores helt tilbage til fødslen.
Som på en måde udgør en livsopgave og en livsmulighed.
Ofte vil en dybere følelse af mening med livet hænge sammen med, om vi kan indkredse disse livstemaer – og begynde at danse med dem.
At opdage disse temaer kan være en stor hjælp, også i vores meditative praksis.
Temaerne vil nemlig under alle omstændigheder være medbestemmende for hvordan vores liv udfolder sig.
Hvis vi kender dem og arbejder sammen med dem, forstår den måde, de altid rummer både livslange ressourcer og opgaver på, kan vi få vigtig hjælp til at manøvrere i liv og praksis.
Det er ikke nemt at opdage og udtrykke sådanne livstemaer. Selv om de altid er til stede i vores dagligdag, i stort set alle situationer, er de ligesom skjult og fortyndet i livets mangfoldighed.
Men gennem forståelse af vores drømme har vi mulighed for at opdage disse mønstre. At mærke og formulere deres kerne.
Hvorved vi kan komme til at danse med dem.
Men også få hjælp til at slippe dem.
Sådanne temaer er nemlig dybest set vaner. Og det særlige ved en regelmæssig meditativ praksis er, at den giver os mulighed for at begynde at slippe endog de dybeste vaner.
Dette forløb vil arbejde ad disse to spor:

At opdage og formulere og arbejde med livstemaerne.
Og at begynde at slippe dem, at finde frihed i forhold til dem.

Mellem hver session
Det er tanken, at kurset skal inspirere til, at deltagerne hen over disse seks måneder fører en journal hvori drømmene skrives ned.
Vi inviterer til at deltagerne mellem hvert modul sender os en drøm – som vi vil besvare individuelt.
For at muliggøre denne individuelle omhu er der en øvre grænse på 24–28 deltagere.
Hver gang vil der derudover blive foreslået et hjemmearbejde, som for eksempel kan være:
Måder, hvorpå man kan inddrage drømme i sine meditationer på.
Vinkler man kan se drømme under.
Forskellige måder hvorpå man kan inddrage nattens drømme i sin vågne hverdag – og i kreative processer.
Forløbets omfang:
Forløbet indledes og afsluttes med en hel dag på Vækstcenteret i Nørre Snede – den første dag onsdag den 12. november 2025, den anden onsdag den 18. marts 2026.
Imellem disse to dage ligger fire onsdag aftener online med cirka en måneds mellemrum.
Fysiske møder finder sted på Vækstcenteret kl. 10-17
Online sessioner varer fra kl. 18:45 – 21:15
Forløbet er intensivt og forudsætter at man har arbejdet med basal drømmeforståelse – og at man har en meditativ praksis.
Frist for ansøgninger er 15. august
Kort derefter sammensættes holdet, og ansøgere modtager besked.
Deltagerne på forløbet vil derefter modtage en mail med forslag til, hvordan man frem mod det første fysiske møde kan arbejde med sine drømme med særlig fokus på livstemaer.

For nye kursister
Hvis vi ikke har mødt dig før, beder vi dig vedhæfte et par linjer om dine erfaringer med fx meditation, yoga, drømmearbejde eller beslægtede områder.

Mangler du erfaring?
Så anbefaler vi grundkurset Drømme, meditation og terapi med Britta Karlshøj, hvor der arbejdes individuelt med drømme og meditativt nærvær.
For tilmelding og mere information, se vores kursusside >>
